Sportnutsvoertuig beland in swembadFoto: ER24 ŉ Sportnutsvoertuig het Vrydagoggend in ŉ inwoner van Rooseveltpark, wes van Johannesburg, se swembad beland ná ŉ botsing met ŉ ander motor. Russel Meiring, woordvoerder van ER24, het gesê die botsing tussen die twee voertuie het by die kruising van Vyfdestraat en Wenningweg gebeur. “Die sportnutsvoertuig het ná die botsing deur ŉ eiendom se grensmuur gebars en in ŉ swembad tot stilstand gekom,” het hy gesê. “Gelukkig het nie een van die twee bestuurders enige beserings opgedoen nie. Die mense wat op die perseel bly, is ook ongedeerd.” Dit is die tweede voorval waarop ER24 vandeesweek reageer het waar motors op eienaardige plekke beland het. Maroela Media het vroeër berig ŉ man van Kwamakhutha in die suide van Durban het Donderdagoggend met ŉ skok wakker geskrik en afgekom op ŉ motor wat deur sy huis se dak geploeg en halfpad in die woonkamer gehang het. Pieter Rossouw, woordvoerder van ER24, het toe aan Maroela Media gesê ŉ man het omstreeks 08:30 op ŉ pad met ŉ effense helling langs die huis gery toe hy iets getref het wat die motor die lug laat inskiet het. Die motor het deur die huis se dak geval en met die enjinkap na bo in die huis se leefarea tot stilstand gekom. “Die persoon het glo in die slaapkamer langs die leefarea geslaap toe hy wakker geskrik het van ŉ harde slag,” het Rossouw gesê. “Niemand is in die voorval beseer nie.” Klik hier om foto’s van dié toneel te sien.